Twee vas ná polisie aanvallers op plaas inwagArgieffoto: Reint Dykema Twee mans wat na bewering van plan was om ŉ plaasaanval uit te voer, het Maandag in die Koppies-landdroshof in die Vrystaat verskyn. Konst. Peter Kareli, woordvoerder van die polisie, het aan Maroela Media gesê die twee is Saterdag op die R720 naby Koppies in hegtenis geneem. Volgens Kareli het die polisie inligting ontvang dat daar ŉ aanval op Johan en Roelien Myburgh se plaas buite Koppies beplan word. “Die polisie het Vrydag die hele nag op die plaas gewag, maar later inligting ontvang dat die aanvallers nie meer kom nie,” het hy gesê. Die polisie is bygestaan deur lede van die plaaslike gemeenskapspolisiëringforum (GPF). Kareli sê Saterdagoggend omstreeks 07:00 het die polisie inligting ontvang dat die drie aanvallers op die plaas is en beamptes en GPF-lede het vinnig gereageer. “Op pad na die plaas het die groep op drie verdagtes op die R720 afgekom en daar is bevestig dat hulle die verdagtes is wat op die plaas was,” het Kareli gesê. “Een van die verdagtes kon daarin slaag om te vlug, maar die ander twee is in hegtenis geneem.” Volgens Kareli is daar beslag gelê op ŉ rewolwer, ammunisie en twee swart sakke wat in die verdagtes se besit gevind is. ŉ Skroewedraaier, drie stelle handskoene en ŉ mes was in een van die sakke. “Die verdagtes is aangekla van onwettige besit van ŉ vuurwapen, onwettige besit van ammunisie en onwettige besit van huisbraaktoerusting.” Die saak teen die twee verdagtes is tot 2 Julie uitgestel wanneer hulle na verwagting om borgtog sal aansoek doen. Hulle bly in aanhouding.